
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
[bookmark: restart]1.	salută faptul că Curtea de Conturi („Curtea”) a constatat legalitatea și regularitatea operațiunilor subiacente conturilor anuale ale Observatorului European pentru Droguri și Toxicomanie („Observatorul”) pentru exercițiul financiar 2022 sub toate aspectele semnificative; ia act de faptul că, potrivit raportului anual al Curții privind agențiile UE pentru exercițiul financiar 2022, bugetul său pentru 2022 s-a ridicat la 26 de milioane EUR, ceea ce reprezintă o creștere de 4 % față de 2021 (25 de milioane EUR), în timp ce numărul de membri ai personalului său a rămas neschimbat în conformitate cu decizia autorității bugetare relevante;
2.	salută faptul că au fost luate măsuri corective adecvate pentru a răspunde observației Curții din anii precedenți; salută publicația anuală emblematică, Raportul european privind drogurile pe 2022, Buletinul statistic pe 2022 și valoarea adăugată a sistemului UE de alertă timpurie privind noile substanțe psihoactive, gestionat de Observator de 25 de ani (care s-au împlinit în 2022); salută apariția a 69 de publicații, printre care șapte minighiduri și trei teme în cadrul raportului emblematic al Observatorului intitulat „Răspunsurile sociale și de sănătate la problemele legate de droguri: un ghid european”; salută organizarea celei de a patra conferințe europene privind comportamentele adictive și dependențele, organizată în comun de Observator și de partenerii săi; încurajează Observatorul să își continue activitățile de schimburi de cunoștințe;
3.	salută activitățile de formare în materie de droguri, la care au participat 609 profesioniști din domeniul aplicării legii din UE și parteneri de proiecte de cooperare tehnică, desfășurate de Observator în cooperare cu Agenția Uniunii Europene pentru Formare în Materie de Aplicare a Legii (CEPOL); salută faptul că aproape 950 de profesioniști care lucrează în domeniul drogurilor, inclusiv responsabili cu aplicarea legii și factori de decizie, au urmat o formare în cadrul Observatorului în 2022, în timp ce aproximativ 1 200 de profesioniști care lucrează în domeniul drogurilor au participat la cele șapte seminare online organizate de Observator; subliniază rolul important jucat de Observator prin faptul că le furnizează factorilor de decizie și profesioniștilor analize și informații bazate pe sănătatea publică privind drogurile și dependența de droguri;
4.	salută eforturile neîntrerupte ale Observatorului de a evidenția aspectele sociale și impactul societal al drogurilor, de a promova politicile de reintegrare socială a consumatorilor de droguri și de a aborda subiectul drogurilor cu o perspectivă multidisciplinară; consideră că este esențial să se continue sensibilizarea cu privire la importanța unei abordări preventive și inovatoare bazate pe sănătate mintală în toate politicile în materie de droguri;
5.	reamintește că activitatea Observatorului se bazează pe o capacitate strategică de evaluare a amenințărilor la adresa sănătății și securității, bazată pe date concrete, pentru a identifica într-un stadiu incipient noile evoluții ale fenomenului drogurilor care ar putea afecta sănătatea, chestiuni sociale, siguranța sau securitatea în Uniune; reamintește că evaluarea amenințărilor asupra sănătății ar trebui să se reflecte în egală măsură în activitatea Observatorului;
6.	salută progresele înregistrate de Observator în ceea ce privește publicația comună „EU Drug Markets: In-depth analysis” (Piețele drogurilor din UE: o analiză aprofundată), elaborată în colaborare cu Europol, care conține module despre droguri specifice, unele dintre ele fiind publicate pe parcursul anului 2022, altele urmând a fi publicate în 2023; salută eforturile depuse în 2022 pentru a îmbunătăți calitatea și disponibilitatea datelor de bază privind aprovizionarea, în colaborare cu punctele tematice naționale ale Reitox și cu Europol; salută îndeplinirea tuturor sarcinilor Observatorului în cadrul planurilor de acțiune operaționale ale Platformei multidisciplinare împotriva amenințărilor infracționale privind canabisul, cocaina și heroina; reamintește că traficul de droguri a fost identificat ca o sursă principală de profit și un canal de recrutare al crimei organizate și terorismului și evidențiază contribuția Observatorului la o Europă mai sigură;
7.	salută pagina de resurse, EMCDDA 4 Ukraine, creată pentru profesioniștii care lucrează în domeniul drogurilor în Europa, sprijinind persoanele strămutate din Ucraina; 
8.	salută cooperarea în curs la nivel regional dintre Observator și țările partenere la politica europeană de vecinătate, prin proiectul de asistență tehnică EU4MD, precum și punerea în aplicare în desfășurare a proiectului bilateral EMCDDA4GE cu Georgia; salută crearea unui parteneriat oficial în cadrul Programului de cooperare între America Latină, zona Caraibilor și Uniunea Europeană privind politicile în materie de droguri;
9.	salută cooperarea Observatorului cu alte agenții și contribuția sa la rețeaua agențiilor JAI; salută cooperarea continuă a Observatorului cu agențiile naționale în materie de droguri, cu țări terțe și cu organizații internaționale, cum ar fi UNODC și OMS;

DE LA CARE RAPORTORUL PENTRU AVIZ A PRIMIT CONTRIBUȚII
<FootprintIntro>Raportorul declară pe propria răspundere că nu a primit nicio contribuție de la nicio entitate sau persoană care trebuie menționată în prezenta anexă în conformitate cu articolul 8 din anexa I la Regulamentul de procedură.</FootprintIntro>

